**[TIL GRUPPEN: Denne færdige skabelon til pressemeddelelse er tænkt som udsendelse til jeres lokalavis(er).**

**Sørg for at gennemgå alt i gult, så I får rettet navn på gruppe, spejder(e), by/område osv.**

**I pressemeddelelsen er der et par eksempler på citater i blåt – de skal selvfølgelig tilpasses i overensstemmelse med, hvad jeres spejder(e) har oplevet, og hvad de synes var godt på kurserne.**

**Det er generelt en god idé så vidt muligt at gøre pressemeddelelsen til jeres egen, så den passer til det, der er vigtigt for jeres gruppe.**

**Bemærk, at dette eksempel handler om tre spejdere, der var af sted. Det skulle være ret nemt at lave pressemeddelelsen om, så det passer til jer, hvad end I havde én spejder af sted eller tolv.**

**Det er vigtigt at sende lokalvisen nogle gode fotos (https://dds.dk/artikel/fotos) – det er selvfølgelig oplagt, at I også har et foto af nogle af de spejdere, der var af sted.**

**Som regel kan I finde kontakt til redaktionen via Google eller ved at kigge i seneste lokalavis. Giv gerne redaktionen et telefonopkald, umiddelbart før/efter I har sendt pressemeddelelsen, så de ved, den er der.]**

Unge spejdere bruger Bededagsferien på store oplevelser og overnatning i det fri

**Mens mange børn brugte Store Bededagsferien på at spise varme hveder i familiens skød, var tre spejdere fra Bjørnegruppen på ungdomskursus med Det Danske Spejderkorps. Her fik de en ferie fyldt med fællesskab, udfordringer og oplevelser i det fri.**

Patruljeliv, udvikling, friluftsliv. Sådan lød Bededagsferiens overskrift for mere end 300 spejdere på 11 og 12 år landet over. Spejderne var nemlig på de såkaldte PUF-kurser, som arrangeres af Det Danske Spejderkorps.

Blandt deltagerne var også de tre lokale spejdere Ella (11), Filippa (12) og Otto (12) fra Bjørnerup Spejderne.

Og spejderkurset var på ingen måde lig et typisk kursus med kedelig morgenmadsbuffet, grå hotelværelser og tørre oplæg, fortæller 11-årige Ella Ellasen:

”På mit PUF-kursus lavede vi alt mad over bål, og vi fik blandt andet en tre-retters menu, som udelukkende bestod af forskellige lækre snobrød, hvilket var sjovt. Vi sov også i telt alle nætterne, og om dagen lærte vi om teamwork, fordi vi skulle løse en masse sjove og grænseskubbende opgaver sammen.”

Udover bålmad, udfordringer og overnatning i det fri, bød kurserne også på opstarten af nye venskaber på tværs af landet. Spejderne blev nemlig inddelt i små teams – også kaldet patruljer – som delte telt, mad og oprydningstjanser gennem kurset. Og det skabte et helt særligt bånd, fortæller 12-årige Otto Ottosen:

”I løbet af kurset lærte jeg min patrulje virkelig godt at kende, og jeg føler, at jeg har kendt dem i meget længere tid, end jeg egentlig har. Vi har allerede aftalt, at vi skal mødes på Spejdernes Lejr til sommer, hvor vi bliver over 40.000 spejdere på Nordens største spejderlejr. Det glæder jeg mig til!”

De tre unge kursister er til dagligt spejdere i Bjørnerup Gruppen, som holder til ved skovbrynet i Bjørneskoven. Her er der mulighed for at blive spejder allerede fra 3-årsalderen. Læs mere om spejdergruppen på bjornerupspejder.dk.

**Kontakt og mere info:**

Kontakt tropsleder Mia Miasson på mia@spejder.dk eller 12341234.

**Hent fotos:**

Find flotte spejderbilleder her: <https://dds.dk/artikel/fotos>

**Bagom spejderkurserne:**

Over 300 unge spejdere i alderen 11-12 år deltog i Bededagsferien på fire forskellige ungdomskurser arrangeret af Det Danske Spejderkorps.

Hvert kursus blev planlagt og afholdt af frivillige spejderledere.

Spejderkurserne hedder PUF-kurser. PUF er en forkortelse for Patruljeliv, udvikling og friluftsliv.